Anson Burlingame

Anson Burlingame (født 14. november 1820 i New Berlin i New York i USA, død 23. februar 1870 i St. Petersburg) var en amerikansk politiker og diplomat.

Liv og virke

Bakgrunn 
I 1823 kom Anson Burlingame med sine foreldre Joel Burlingame og Freelove Angell til Seneca County i Ohio. Familien dro videre til Detroit i Michigan. Han fikk skolegang på privatskoler på de respektive hjemsteder. Burlingame tok akademisk eksamen ved Harvard college og var en tid advokat i Boston.

Politiker 
Han gjorde seg kjent som en av de dyktigste folketalerne i Free Soil Party og ble innvalgt i 1854 i den amerikanske kongressen, der han først sluttet seg til det nativistiske «Know-Nothingpartiet», men gikk over til Det republikanske parti da dette ble opprettet i 1855.

Burlingame vant stor popularitet ved å utfordre Preston Brooks til duell etter dennes overvold mot Charles Sumner. Duellen ble det imidlertid ikke noe av, fordi den måtte foregå i Canada og Brooks ikke ville reise dit gjennom «fiendeland».

Diplomat 
I 1861 forlot Burlingame på grunn av vaklende helse kongressen og ble da utnevnt av president Lincoln til amerikansk minister i Wien, men han ble ikke godtatt der på grunn av sine sterkt uttrykte sympatier for ungarerne og det nye kongeriket Italia. Han ble da i stedet sendebud til Kina og vant der så store fortjenester at han ved sin hjemreise i 1867 ble utsett til ekstraordinært kinesisk sendebud for å slutte vennskapsavtaler med USA og europeiske makter av Tongzhi-keiserens myndigheter.

Burlingame ankom i 1868 i spissen for en tallrik kinesisk sendeferd til Washington, D.C. og inngikk «The Burlingame treaty». Den regulerte blant annet gjensidig rett til å utse konsuler, religionsfrihet for amerikanere i Kina og kinesere i USA, gjensidige fordeler vedrørende deres rett til å bereise hverandres land, og annet. 

Burlingame dro så med delegasjonen på en rundreiser i Europa og sluttet lignende avtaler med Storbritannia, Danmark, Sverige-Norge, Nederland og Preussen. Under pågående forhandlinger med Russland døde han i St. Petersburg i 1870.

Referanser

Litteratur 
 Frederick Wells Williams: Anson Burlingame and the First Chinese Mission to Foreign Powers (New York: Scribner's,  1912).
 
 John Schrecker: «"For the Equality of Men -- for the Equality of Nations": Anson Burlingame and China's First Embassy to the United States, 1868,» Journal of American-East Asian Relations 17.1  (2010):  9-34.

Eksterne lenker 
 
 

Kongressrepresentanter fra Massachusetts
Diplomater fra USA
Personer fra Detroit
Personer fra Seneca County i Ohio
Personer fra Chenango County i New York